Document ID: 31996R1095

RÅDETS FORORDNING (EF) Nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til forslag fra Kommissionen, og
ud fra følgende betragtninger:
Efter Østrigs, Finlands og Sveriges tiltrædelse indgik Fællesskabet aftaler med visse tredjelande om afslutning af forhandlingerne i forbindelse med artikel XXIV, stk. 6, i GATT (1); disse aftaler indebærer bl.a. visse EF-forpligtelser på landbrugsområdet; i henhold til disse aftaler udarbejdede Kommissionen en ny liste CXL - De Europæiske Fællesskaber, der gælder for Fællesskabets toldområde i dets sammensætning pr. 1. januar 1995, og som erstatter liste LXXX - De Europæiske Fællesskaber, der er knyttet til Marrakech-protokollen til GATT 1994; liste CXL blev sendt til Verdenshandelsorganisationen; de forpligtelser, der er fastsat i liste CXL, skal iværksættes snarest muligt, især de forpligtelser, der gælder fra den 1. januar 1996; Rådet bør derfor bemyndige Kommissionen til at træffe de nødvendige foranstaltninger efter forvaltningskomitéproceduren; for forenklingens skyld er det også nødvendigt at fastsætte, at den samme procedure anvendes ved iværksættelsen af eventuelle ændringer af liste CXL, som Rådet måtte tillade -
UDSTEDT FØLGENDE FORORDNING:
Artikel 1
1. Kommissionen træffer snarest muligt de foranstaltninger, der er nødvendige fra den 1. januar 1996 for iværksættelse på landbrugsområdet af indrømmelserne i liste CXL - De Europæiske Fællesskaber, som gælder på Fællesskabets toldområde i dets sammensætning pr. 1. januar 1995, og som er fremsendt til Verdenshandelsorganisationen. Disse foranstaltninger træffes efter den procedure, der er fastsat i artikel 23 i forordning (EØF) nr. 1766/92 af 30. juni 1992 om den fælles markedsordning for korn (2), i de tilsvarende bestemmelser i de øvrige forordninger om de fælles markedsordninger og, for så vidt angår produkter henhørende under KN-kode 0701 90 51, i artikel 33 i forordning (EØF) nr. 1035/72 af 18. maj 1972 om den fælles markedsordning for frugt og grøntsager (3).
2. Giver Rådet bemyndigelse til ændring af liste CXL, vedtages de heraf følgende foranstaltninger derefter efter proceduren i stk. 1.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 18. juni 1996.

Labels: 3
17
6